靜舍與蔡秀如承事會話
作者：釋道潜
朝代：宋

paragraphs: 浮雲無根蒂，合散不可拘。
忽然隨高風，千里各須臾。
吾生共天壤，出處良亦如。
憶昔淮水濱，與君傾蓋初。
翹翹兩弟昆，文彩照冰壺。
門闌本世胄，折節勝寒儒。
扁舟倚高岸，爲我飯伊蒲。
清談落犀麈，鄙吝驚掃除。
一別今四載，相忘寄江湖。
朅來過汝潁，吊舊投生芻。
夤緣訪山水，歲晚倦回車。
蕭蕭古寺底，彷彿日已晡。
聞君戶外音，倒屣迎前趨。
胡爲乎來哉，吏牒頗馳驅。
高材困所役，何似林間樗。
清寒凜敗屋，猛燄焚枯株。
胡床坐相對，氣貌溫以舒。
明朝各異縣，那得同蘧廬。
無煩歎離索，且盡一笑娛。